b'\n_START_ARTICLE_\nRolf Witting\n_START_SECTION_\nVurdering af Wittings politik\n_START_PARAGRAPH_\nWitting d\xc3\xb8de i 1944 uden at have skrevet sine erindringer, og det menes, at hans personlige arkiv er blevet br\xc3\xa6ndt. Da han skabte sig en r\xc3\xa6kke fjender i l\xc3\xb8bet af sin politiske karriere, og da han ikke kunne forsvare sig selv, er hans rolle i finsk politik ofte blevet vurderet kritisk b\xc3\xa5de af finske og udenlandske historikere. Det h\xc3\xa6vdes ofte, at Witting s\xc3\xa5 med foragt p\xc3\xa5 demokrati, parlamentarisme og skandinaver, mens han var overdrevent imponeret af tysk videnskab, kultur og Hitlers nye Tyskland. Hans synspunkter var ikke us\xc3\xa6dvanlige blandt hans samtidige akademikere, hvoraf mange ogs\xc3\xa5 var h\xc3\xb8jtst\xc3\xa5ende politikere, men m\xc3\xa5ske mere udtalte end gennemsnittets.\n_START_SECTION_\nUdpegningen af Witting\n_START_PARAGRAPH_\nDa han blev udpeget af statsminister Risto Ryti til udenrigsminister, var det et klart signal til udlandet om Finlands hensigt om at modst\xc3\xa5 Sovjetunionens fors\xc3\xb8g p\xc3\xa5 at p\xc3\xa5virke finsk politik gennem Fredstraktaten i Moskva, som hovedsagelig havde til form\xc3\xa5l at undg\xc3\xa5 finsk-tysk samarbejde. Witting blev anset for at v\xc3\xa6re en intelligent og dygtig forhandler, som var den rigtige til at f\xc3\xb8re de vanskelige forhandlinger med Sovjetunionen om gennemf\xc3\xb8relse af fredstraktaten, som man regnede med ville komme. Hans forhandlinger med Sverige og Tyskland kom imidlertid til at lide under hans mangel p\xc3\xa5 diplomatisk snilde. Han er ogs\xc3\xa5 blevet kritiseret for at have givet Finlands vigtige ambassad\xc3\xb8rer i Moskva, Stockholm og London for lidt information._NEWLINE_P\xc3\xa5 den anden side var valget af Witting et klart signal om Finlands politiske elites erkendelse af, at der ikke fandtes nogen st\xc3\xa6rkere ven at s\xc3\xb8ge beskyttelse hos mod Sovjetunionen end det Tyskland, som Finland i slutningen af 1930\'erne havde gjort sit bedste for at blive uvenner med. Og i den sidste ende var det gennem denne erkendelse, at Finland overlevede som et uafh\xc3\xa6ngigt land, p\xc3\xa5 gr\xc3\xa6nsen til Sovjetunionen \xe2\x80\x93 men p\xc3\xa5 den rigtige side af gr\xc3\xa6nsen._NEWLINE_Witting var en overbevisende repr\xc3\xa6sentant for en ny tysk-venlig politik. Han tilh\xc3\xb8rte de kredse, som havde haft sympati for den halv-fascistiske Lapua-bev\xc3\xa6gelse, de kredse som havde st\xc3\xb8rst forst\xc3\xa5else for det "nye Tyskland" og var mest skeptiske over for de vestlige imperialistiske magter Frankrig og Storbritannien, og var modstander af Sverige, som efter deres mening var gledet faretruende langt ned ad glidebanen mod socialisme. Witting troede ikke, at der ville kunne komme noget godt ud af at samarbejde med de skandinaviske lande, og han ans\xc3\xa5 sine svenske kolleger for at have en faderlig holdning over for Finland og finnerne._NEWLINE_Udpegningen af Witting til udenrigsminister har undret mange historikere og andre iagttagere af Finlands vej i det 20. \xc3\xa5rhundrede. For mange har det v\xc3\xa6ret sv\xc3\xa6rt at finde ud af, hvorfor Ryti, som var anglofil og britisk ridder, skulle finde p\xc3\xa5 at bede den tyskvenlige anti-demokrat Witting om at blive udenrigsminister efter at have f\xc3\xa5et afslag fra den vestligt orienterede Georg Achates Gripenberg, som ans\xc3\xa5 sig selv for den forkerte til overbevisende at udf\xc3\xb8re den n\xc3\xb8dvendige tiln\xc3\xa6rmelse til Tyskland._NEWLINE_Man glemmer imidlertid ofte, at billedet af de krigsf\xc3\xb8rende i 2. Verdenskrig i marts 1940, da Witting blev udpeget, er meget anderledes end det, vi har i dag. Krigen, som senere blev fortolket som en krig mellem det gode og det onde, virkede p\xc3\xa5 dav\xc3\xa6rende tidspunkt blot som et fors\xc3\xb8g fra Sovjetunionens og Tysklands side p\xc3\xa5 at generobre det, som uventet gik tabt ved afslutningen af 1. Verdenskrig. De to lande havde endnu ikke angrebet omr\xc3\xa5der uden for deres gamle imperier. Ingen kunne vide, og f\xc3\xa5 foruds\xc3\xa5, at Tyskland snart ville angribe de neutrale lande Danmark, Norge, Holland, Belgien og Luxembourg. Sovjetunionen blev endnu betragtet som det grusomste tyranni i verden, og nazisternes overgreb mod j\xc3\xb8der og politiske modstandere forekom relativt harml\xc3\xb8se i forhold til det folkemord, som de sovjetiske magthavere havde for\xc3\xa5rsaget mod landets besiddende klasser: Adel og b\xc3\xb8nder (kulakker, samt den voldsomme terror i forbindelse med udrensningerne indenfor alle grene af samfundet i 1930\'erne._NEWLINE_Fremtidige tyske overgreb mod civile i de besatte omr\xc3\xa5der i almindelighed, og mod slaver og j\xc3\xb8der i s\xc3\xa6rdeleshed, var sv\xc3\xa6re at forestille sig for finnerne, som s\xc3\xa5 op til tysk kultur og videnskab, frem for noget andet. Hvis noget land i marts 1940 skulle have f\xc3\xa5et pr\xc3\xa6dikatet "ondskabens imperium", ville det have v\xc3\xa6re Sovjetunionen og ikke Tyskland._NEWLINE_Forholdet til Nazityskland, som Finland i 1930\'erne bevidst havde ladet nedk\xc3\xb8le, m\xc3\xa5tte g\xc3\xb8res varmere, hvis Finland skulle have en chance for at overleve, n\xc3\xa6ste gang Sovjetunionen angreb landet. If\xc3\xb8lge finnerne havde Vinterkrigen vist, at svenskerne, franskm\xc3\xa6ndene og briterne enten manglede evnen eller viljen til at st\xc3\xb8tte Finland. Finsk udenrigspolitik i slutningen af 1930\'erne var sl\xc3\xa5et fejl, og nu var tiden inde for dens kritikere til at tage over.'